燕河南府秀才得生字
作者：韓愈
朝代：唐

paragraphs: 吾皇紹祖烈，天下再太平。
詔下諸郡國，歲貢鄉曲英。
元和五年冬，房公尹東京。
功曹上言公，是月當登名。
乃選二十縣，試官得鴻生。
羣儒負己材，相賀簡擇精。
怒起簸羽翮，引吭吐鏗轟。
此都自周公，文章繼名聲。
自非絕殊尤，難使耳目驚。
今者遭震薄，不能出聲鳴。
鄙夫忝縣尹，愧慄難爲情。
惟求文章寫，不敢妬與爭。
還家敕妻兒，具此煎炰烹。
柿紅蒲萄紫，肴果相扶檠。
芳荼出蜀門，好酒濃且清。
何能充歡燕，庶以露厥誠。
昨聞詔書下，權公作邦楨。
文人得其職，文道當大行。
陰風攪短日，冷雨澀不晴。
勉哉戒徒馭，家國遲子榮。